[pic] | ЕВРОПЕЙСКА КОМИСИЯ |

Брюксел, 30.11.2010

COM(2010) 696 окончателен

.

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

относно разходите по линия на ЕФГЗ Система за ранно предупреждение № 7-10/2010

СЪДЪРЖАНИЕ

1. Въведение 3

2. Целеви приходи, предназначени за ЕФГЗ 3

3. Приходи от временните суми за преструктуриране (сектор на захарта) 4

4. Коментари относно изпълнението на бюджета на ЕФГЗ за 2010 г. 4

5. Усвояване на целевите приходи, предназначени за ЕФГЗ 7

6. Усвояване на приходите от временните суми за преструктуриране (сектор на захарта) 8

7. Усвояване на Фонда за преструктуриране на захарната промишленост 8

8. Заключения 8

ПРИЛОЖЕНИЕ: | Предварителни данни за усвояването на бюджетни кредити на ЕФГЗ до 31.8.2010 г. |

Въведение

В приложената таблица е представена реалната степен на изпълнение на бюджета за периода от 16 октомври 2009 г. до 31 август 2010 г. спрямо определения посредством показателя профил на разходите, установен въз основа на разпоредбите на член 20 от Регламент (ЕО) № 1290/2005 на Съвета[1].

Целеви приходи, предназначени за ЕФГЗ

Въз основа на разпоредбите на член 34 от Регламент (ЕО) № 1290/2005 на Съвета относно финансирането на Общата селскостопанска политика приходите, получени от финансови корекции във връзка с решения, взети по отношение на уравняването с оглед на съответствието, от възстановявания вследствие на нередности, както и от налога в сектора на млякото и млечните продукти, се считат за целеви приходи за финансиране на разходите по линия на ЕФГЗ. В съответствие с посочените разпоредби целевите приходи могат да се използват за покриване на разходите по линия на ЕФГЗ, направени от държавите-членки. В случая, когато част от тези приходи не е усвоена, тази част автоматично се пренася в следващата бюджетна година[2].

Както вече бе отбелязано в предишни доклади относно системата за ранно предупреждение, наличните целеви приходи се оценяваха от Комисията на 922 млн. EUR. По-специално:

- Целевите приходи, които се очаква да бъдат генерирани в течение на бюджетната 2010 г., бяха оценени на 789 млн. EUR. От финансови корекции във връзка с уравняването с оглед на съответствието и от възстановявания вследствие на нередности се очакваха съответно 600 млн. EUR и 91 млн. EUR. Постъпленията от налога в сектора на млякото и млечните продукти се оценяваха на 98 млн. EUR.

- Сумата на целевите приходи, която се очаква да се пренесе от 2009 бюджетна година в 2010 бюджетна година, беше оценена на 133 млн. EUR.

Комисията разпредели този приход от 922 млн. EUR по две схеми. По-специално:

- 222 млн. EUR бяха прехвърлени по оперативните фондове за организациите на производителите в сектора на плодовете и зеленчуците, а

- 700 млн. EUR — по схемата за единно плащане.

За тези две схеми бюджетният орган окончателно гласува кредити съответно в размер на 547 млн. EUR и 28 480 млн. EUR в съответствие с писмото на Комисията за внасяне на корекции. Сумата на гласуваните кредити и на гореспоменатите целеви приходи съответства на общата оценка на потребностите от кредити от 769 млн. EUR за оперативните фондове за организациите на производителите в сектора на плодовете и зеленчуците и от 29 180 млн. EUR за схемата за единно плащане.

В приложената таблица, в която се представя временното изпълнение на бюджета за 2010 г. за периода до 31.8.2010 г., гласуваните бюджетни кредити за горепосочените две схеми са включени в първоначално предвидените в бюджета кредити за сектора на плодовете и зеленчуците и за сектора на отделените от производството преки помощи, които възлизат съответно на 720,1 млн. EUR и 33 272 млн. EUR, без да се вземат предвид горепосочените целеви приходи. След включването на предназначените за тези сектори целеви приходи общият размер на предвидените в бюджета за 2010 г. бюджетни кредити възлиза съответно на 942,1 млн. EUR за сектора на плодовете и зеленчуците и на 33 972 млн. EUR за отделените от производството преки помощи.

Приходи от временните суми за преструктуриране (сектор на захарта)

Временните суми за преструктуриране в сектора на захарта се третират като целеви приходи за финансиране на помощта за преструктуриране на захарната промишленост и на други помощи, предвидени от Фонда за преструктуриране на захарната промишленост. Както вече бе отбелязано в предишни доклади относно системата за ранно предупреждение, тези приходи се оценяваха от Комисията на 606,8 млн. EUR през 2010 г., като се очакваше 717,9 млн. EUR да бъдат пренесени от 2009 бюджетна година в 2010 бюджетна година.

Коментари относно временното изпълнение на бюджета на ЕФГЗ за 2010 г.

По-долу следва кратък коментар за някои бюджетни статии, които отчитат или които ще отчетат в края на годината най-значителните отклонения на действителното спрямо очакваното равнище на изпълнение на бюджета за 2010 г.:

Пазарни мерки

Усвоените бюджетни кредити за интервенции на селскостопанските пазари бяха с 422,1 млн. EUR под предвиденото равнище на показателя към 31.8.2010 г. Тази разлика се дължи най-вече на значително неусвояване към този момент на бюджетните кредити в хранителните програми и в секторите за мляко и млечни продукти. В същото време в други сектори, като сектора на плодовете и зеленчуците и лозаро-винарския сектор, се наблюдава надхвърляне на бюджетните кредити.

Зърнени култури (+ 36,4 млн. EUR)

По-голямото усвояване на бюджетни кредити спрямо равнището на показателя към този момент се дължи най-вече на по-големите количества на зърнени култури за публично съхранение, както и на ускоряване на темпото на приемане за публично съхранение, в сравнение с темпото в момента на установяването на показателя за 2010 г. Според Комисията разходите, които ще бъдат направени по тази схема до края на бюджетната година, ще бъдат по-големи от първоначално предвидените в бюджета за 2010 г. бюджетни кредити.

Възстановявания за продукти, които не са включени в приложение І (- 52,5 млн. EUR)

По-бавното усвояване на бюджетни кредити спрямо равнището на показателя към този момент се дължи най-вече на по-малкото извършени разходи от държавите-членки за изплащане на възстановявания при износ за млечни продукти, съдържащи се в изнасяните преработени селскостопански продукти. Това се дължи на същественото подобрение на състоянието на пазарите на мляко и млечни продукти спрямо ситуацията по време на изготвянето на писмото за внасяне на корекции за 2010 бюджетна година. В резултат на това подобрение през ноември 2009 г. Комисията преустанови изплащането на възстановявания при износ за млечни продукти. Според Комисията до края на бюджетната година в този сектор ще бъдат реализирани бюджетни икономии.

Хранителни програми (- 208,8 млн. EUR)

По-бавното усвояване на бюджетни кредити спрямо равнището на показателя към този момент се дължи най-вече на забавянето от момента, в който държавите-членки декларират количествата продукти, които се изтеглят от публично съхранение, до момента, в който държавите-членки декларират същите продукти като предназначени за разпределяне съгласно плана. Освен това до края на бюджетната година се очаква да бъдат декларирани допълнителни разходи, тъй като млякото и млечните продукти могат да бъдат изтеглени от публично съхранение в края на септември 2010 г., вместо както обикновено в края на август 2010 г. Към настоящия момент Комисията смята, че до края на бюджетната година темпото на усвояване на тази схема ще се ускори, както се случи с плана за 2009 г.

Плодове и зеленчуци (+ EUR 60,9 млн. над гласуваните бюджетни кредити)

Тази степен на усвояване се дължи на прилагането на показателя за периода до 31.8.2010 г. към гласуваните бюджетни кредити, които не включват целевите приходи, предназначени за този сектор. (Бележка: за повече информация вж. точка 2 по-горе).

Бележка: за улеснение на читателите Комисията въведе бележка под линия * към таблицата с предварителните данни за усвояването от приложението. В тази бележка под линия се пояснява какво би било положението, ако показателят към 31.8.2010 г. беше приложен към общия размер на очакваните налични бюджетни кредити за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва гласуваните бюджетни кредити в размер на 720,1 млн. EUR и целевите приходи за сектора, оценени на 222,0 млн. EUR. Следователно, ако показателят беше приложен спрямо общия размер на очакваните налични средства за сектора (942,1 млн. EUR), би било отчетено непълно усвояване на бюджетните кредити с 96,0 млн. EUR.

Към настоящия момент Комисията смята, че в този сектор ще бъдат реализирани известни икономии, тъй като очакваните плащания за оперативните фондове на организации на производителите се очаква да бъдат по-малки от първоначално предвидените потребности.

Продукти от лозаро-винарския сектор (+ 73,2 млн. EUR)

В сравнение с равнището на бюджетните кредити, предвидени от показателя към 31 август 2010 г., това надхвърляне на бюджетните кредити се дължи на ускоряването на темпото на плащанията от държавите-членки, най-вече за националните програми за подпомагане. По отношение на плащанията за тези програми, и предвид динамиката на разходите през 2009 г., през последните 2 месеца на бюджетната година се очакват допълнителни разходи. Към настоящия момент обаче Комисията смята, че в този сектор ще бъдат реализирани малки икономии.

Мляко и млечни продукти (- 316,6 млн. EUR)

Пазарите на мляко и млечни продукти отбелязаха силен напредък спрямо ситуацията по време на изготвянето на писмото за внасяне на корекции за 2010 бюджетна година. В резултат на това Комисията преустанови изплащането на възстановявания при износ за млечни продукти. Освен това пазарните цени в ЕС значително се повишиха, което допринесе за преустановяването на нарастващото публично съхранение на обезмаслено мляко на прах и масло, като складираното количество на тези два продукта се стабилизира. По-бавното усвояване на бюджетните кредити спрямо равнището на показателя към този момент се дължи на по-малкото извършени разходи към момента за посочения сектор в резултат на вече споменатите по-горе фактори. Следователно Комисията смята, че в този сектор ще бъдат постигнати значителни икономии на бюджетни средства.

Преки помощи

Усвоените бюджетни кредити за преки помощи бяха с 429,3 млн. EUR повече в сравнение с равнището, предвидено от показателя към 31.8.2010 г.

Отделени от производството преки помощи (+ 587,9 млн. EUR над гласуваните бюджетни кредити)

Тази степен на усвояване се дължи на прилагането на показателя за периода до 31.8.2010 г. към гласуваните бюджетни кредити, които не включват целевите приходи, предназначени за този сектор. (Бележка: за повече информация вж. точка 2 по-горе).

Бележка: за улеснение на читателите Комисията въведе бележка под линия * към таблицата с предварителните данни за усвояването от приложението. В тази бележка под линия се пояснява какво би било положението, ако показателят към 31.8.2010 г. беше приложен към общия размер на очакваните налични бюджетни кредити за финансиране на посочения сектор. Както бе споменато в точка 2 по-горе, общият размер на очакваните налични средства за този сектор включва гласуваните бюджетни кредити в размер на 33 272 млн. EUR и целевите приходи за сектора, оценени на 700 млн. EUR. Следователно, ако показателят беше приложен спрямо общия размер на очакваните налични средства за сектора (33 972 млн. EUR), би било отчетено непълно усвояване на бюджетните кредити с 110,8 млн. EUR (или 0,3 % от общия размер).

Към настоящия момент тази малка степен на непълно усвояване означава, че средствата за посочената схема ще бъдат много по-добре усвоени през 2010 г., отколкото през 2009 г.

Други преки помощи (- 159,8 млн. EUR)

Това непълно усвояване се дължи най-вече на някои схеми, като премии за животни и помощ на площ за памук, за които подадените заявления бяха за по-малко животни и за по-малка площ (в хектари) в сравнение с очакванията при изготвянето на бюджета за 2010 г. Към настоящия момент Комисията смята, че в този сектор ще бъдат реализирани малки икономии.

Одит на селскостопанските разходи

Счетоводно уравняване на сметките от предходни години (+ 234,2 млн. EUR)

Настоящата степен на усвояване се дължи на сравнението на вече извършените корекции по отношение на счетоводното уравняване на сметките с равнището на съответния показател към 31 август 2010 г. Към настоящия момент се отчита непълно усвояване на отрицателните разходи по тази схема в размер на 234,2 млн. EUR.

Следва да се отбележи, че въпреки че в своето писмо за внасяне на корекции за 2010 г. Комисията предложи корекции в размер на 80 млн. EUR, бюджетният орган се спря на сума в размер на 310 млн. EUR. Комисията смята, че очакваните корекции вследствие на решения относно счетоводното уравняване на сметките и на неспазването на сроковете за изплащане на помощите от страна на държавите-членки няма да бъдат достатъчни за покриването на извънредната сума от 310 млн. EUR, наложена от бюджетния орган. В крайна сметка това ще доведе до отрицателни бюджетни кредити, които Комисията ще трябва да покрие чрез положителни бюджетни кредити, за да приключи тази бюджетна позиция през 2010 г.

Усвояване на целевите приходи, предназначени за ЕФГЗ

Таблицата в приложението показва, че към 31 август 2010 г. наличните целеви приходи възлизаха на 900,3 млн. EUR. По-специално:

- приходите от корекции въз основа на решения за уравняване с оглед на съответствието възлизаха на 509,7 млн. EUR, като до края на бюджетната година се очакват допълнителни суми;

- приходите от корекции вследствие на нередности възлизаха на 146,4 млн. EUR, като до края на бюджетната година също се очакват допълнителни суми, и

- към настоящия момент всички приходи от налога в сектора на млякото и млечните продукти би трябвало да са събрани, като размерът им възлиза на 102,6 млн. EUR (в сравнение с първоначалната оценка в размер на 98 млн. EUR);

- накрая, вместо първоначално предвижданата сума от 133 млн. EUR, сумата на целевите приходи, пренесени от 2009 г. в 2010 г., възлизаше на 141,5 млн. EUR.

Събраните към 31 август 2010 г. целеви приходи възлизат на 758,7 млн. EUR, като до края на бюджетната година се очакват допълнителни суми. Към настоящия момент Комисията очаква по-големи от първоначално предвидените в бюджета за 2010 г. целеви приходи, които ще бъдат налични през 2010 г. Трябва да се отбележи, че неусвоените целеви приходи, събрани през 2010 г., ще бъдат пренесени в 2011 бюджетна година.

Усвояване на приходите от временните суми за преструктуриране (сектор на захарта)

Както вече бе отбелязано в предишни доклади относно системата за ранно предупреждение, общите целеви приходи, налични в бюджета за 2010 г. под формата на временни суми за преструктуриране, достигнаха 1 375,1 млн. EUR.

Усвояване на Фонда за преструктуриране на захарната промишленост

Към края на август 2010 г. държавите-членки са изплатили 244,5 млн. EUR за помощи за преструктурираната захарна индустрия, за помощи с цел диверсификация, както и за помощи за рафиниране на захар. Към настоящия момент Комисията оценява на 360 млн. EUR предстоящите плащания по тази схема през 2010 г. Следователно тази степен на усвояване се смята за временна, а до края на бюджетната година се очаква да бъдат изплатени допълнителни суми.

Заключения

Съгласно предварителните данни за усвояването на бюджетни кредити на ЕФГЗ за 2010 г. за периода до 31 август 2010 г. месечните възстановявания в полза на държавите-членки са надвишили предвиденото от показателя равнище с около 222,4 млн. EUR. Това надхвърляне на бюджета се дължи най-вече на разходите за преки помощи, докато по отношение на разходите за интервенции на селскостопанските пазари подобренията в състоянието на пазара на мляко и млечни продукти ще доведат до икономии както на очакваните разходи за възстановявания при износ на млечни продукти, така и на очакваните разходи за публично съхранение на обезмаслено мляко на прах и масло.

По отношение на увеличените от бюджетния орган корекции, свързани със счетоводното уравняване на сметките (от 230,0 млн. EUR на общо 310,0 млн. EUR), Комисията очаква, че наложените чрез нейните решения за счетоводното уравняване на сметките корекции, както и другите корекции вследствие на неспазване на сроковете за изплащане на помощите от страна на държавите-членки, няма да бъдат достатъчни за покриването на тези разходи. В проекта за коригиращ бюджет 10/2010 беше включено намаление на бюджетните кредити по глава 05 02 (интервенции на селскостопанските пазари) с 330 млн. EUR. Следователно Комисията очаква непокритата част от горепосочените разходи да бъде отчасти покрита от различни икономии на средства от настоящия бюджет, и най-вече от целевите приходи, които ще бъдат налични през 2010 г.

ПРИЛОЖЕНИЕ

[pic]

[1] ОВ L 209, 11.8.2005 г., стр. 1.

[2] Първо се усвояват пренесените целеви приходи, а след това и гласуваните от бюджетния орган кредити или генерираните през годината целеви приходи (член 10 от Финансовия регламент).